b'\n_START_ARTICLE_\nStranda\n_START_SECTION_\nGeografi og geologi\n_START_PARAGRAPH_\nBl\xc3\xa5fjellet p\xc3\xa5 1775,2 moh. er den h\xc3\xb8yeste fjelltoppen i kommunen.  Fjellpartiet \xc3\x85kerneset, som ventes \xc3\xa5 rase i fjorden, ligger i Stranda. I 1731 ble Stranda sentrum truffet av en flodb\xc3\xb8lge da Skafjellet p\xc3\xa5 motsatt side av fjorden raste ut. Bebyggelsen i sentrum inkludert kirken ble rasert og 10-15 personer omkom._NEWLINE_Storfjorden blir ved Stranda og videre s\xc3\xb8rover kalt Sunnylvsfjorden, lenger inne f\xc3\xa5r den en fjordarm \xc3\xb8stover, den kjente Geirangerfjorden. Hellesylt ligger i enden av Sunnylvsfjorden, mens Geiranger ligger i enden av Geirangerfjorden. Strandas s\xc3\xb8r\xc3\xb8stlige hj\xc3\xb8rne ligger \xc3\xb8st for vannskillet og omfatter blant annet Djupvatnet som inng\xc3\xa5r i Glommavassdraget. Fylkesvei 63 (Geirangervegen \xc3\xa5pnet 1889) g\xc3\xa5r langs vannet, der er ogs\xc3\xa5 en turisthytte og veien til Dalsnibba tar av._NEWLINE_I kommunen ligger bygdene Geiranger (250 innb.), Hellesylt (680 innb.), Liabygda (260 innb.) og kommunesenteret Stranda (3500 innb.). Stranda kommune ligger ved Storfjorden p\xc3\xa5 Indre Sunnm\xc3\xb8re. Arealet er 867\xc2\xa0km\xc2\xb2._NEWLINE_Sentrum med kirken er bygget opp rundt g\xc3\xa5rden Sl\xc3\xb8gstad (ogs\xc3\xa5 kalt Slyngstad). Den f\xc3\xb8rste postadressen (navnet p\xc3\xa5 post\xc3\xa5pneriet som inngikk i Den trondhjemske postvei) var \xc2\xabSlyngstad\xc2\xbb eller \xc2\xabSlyngstad i Stranden\xc2\xbb, fra 1876 bare kalt \xc2\xabStranden\xc2\xbb, endret til \xc2\xabStranda\xc2\xbb i 1921.\n_START_SECTION_\nN\xc3\xa6ringsliv\n_START_PARAGRAPH_\nStranda kommune er kjent for industri, og kanskje spesielt innen n\xc3\xa6ringsmiddel og m\xc3\xb8bel. Store bedrifter som Orkla Foods Norge (tidl. Stabburet), Grilstad, Langlo, Ole Ringdal, Slettvoll, Norsk Sj\xc3\xb8mat, og Ekornes (inntil 2009) har tilhold her, i tillegg til et stort antall mindre bedrifter. _NEWLINE_Orkla produserer all sin frossenpizza ved bedriftens to anlegg p\xc3\xa5 Stranda. Siden 1979, har over 500 millioner Grandiosa og Big One i forskjellige varianter rullet ut av de to fabrikkene. Siden 2015 har det ogs\xc3\xa5 blitt produsert lefser ved anlegget i Svemorka. Vestlandslefsa og Li-klenning produseres der. _NEWLINE_Strandaskinke, Strandam\xc3\xb8r, pinnekj\xc3\xb8tt og en del andre produkter produseres ved Grilstad Stranda, etter at de i 1995 gikk inn i Stranda Spekemat A/S. _NEWLINE_Turisme er ogs\xc3\xa5 en stor n\xc3\xa6ring i kommunen, s\xc3\xa6rlig i Geiranger. Strandafjellet Skisenter ligger i Hevsdalen ovenfor kommunesenteret._NEWLINE_Landbruket st\xc3\xa5r sterkt i kommunen, innen blant annet svin, storfe, sau og geit. Stranda er landets nest st\xc3\xb8rste melkegeit-kommune.\n_START_SECTION_\nTusen\xc3\xa5rssted\n_START_PARAGRAPH_\nKommunens fire bygdelag fikk i oppgave \xc3\xa5 velge hvert sitt tusen\xc3\xa5rssted, og de statlige midlene ble likt fordelt mellom deres valgte steder._NEWLINE_I Stranda ble Allmenningen, som er omr\xc3\xa5det foran r\xc3\xa5dhuset og det da ny\xc3\xa5pnede kulturhuset, valgt. Midlene ble brukt til innkj\xc3\xb8p av beplantning og det ble lagt ned et skrin med tegninger og 5. klassingenes presentasjon av Stranda per 2000._NEWLINE_I Liabygda ble midlene brukt til opparbeiding av myldreomr\xc3\xa5de ved fotball- og friidrettsbanen, mens i Geiranger er Samfunnshuset tusen\xc3\xa5rssted. I Sunnylven ble omr\xc3\xa5det rundt badehuset fra 1930-tallet oppgradert._NEWLINE_Kommunen fikk tr\xc3\xa6r i gave fra Landbruksdepartementet og alle skolene og barnehagene fikk sitt tusen\xc3\xa5rs-tre. I den ene barnehagen ble det plantet en \xc2\xabhundremeterskog\xc2\xbb. _NEWLINE_Det ble ogs\xc3\xa5 plantet tusen\xc3\xa5rs-tre ved siden av tusen\xc3\xa5rsskrinet i Stranda og de andre tusen\xc3\xa5rsstedene i kommunen fikk ogs\xc3\xa5 tre.'